**Tisztelt Ünnepi Közgyűlés!**

**Tisztelt Ünnepeltek, Képviselőtársaim, Kedves Vendégek!**

Jeles alkalomból gyűltünk ma össze: a magyar nemzet fővárosát, a 143 évvel ezelőtt egyesített Budapestet ünnepeljük, valamint városunk legkiválóbb polgárait, példaképeinket, kitüntetettjeinket.

Az ünnep jellegzetes jegye egy közösségnek: az ünnep üzenetek sora, megmutatkozik benne a közösség értékrendje, a tisztelet, a megbecsülés, a tradíció, de az előretekintés is. Az ünnep ambíció, törekvés, igény és minőség; alkalom arra, hogy megéljük és erősítsük az összetartozás érzését. Ahogy Márai Sándor írta: az ünnep a mély és varázsos rendhagyás, az élet rangja, felsőbb értelme.

Ma, a főváros napján azt ünnepeljük, hogy 143 évvel ezelőtt, 1873. november 17-én jött létre Budapest Pest, Buda, Óbuda és a Margitsziget egyesülésével. Pest és Buda egyesítését először Széchenyi István vetette fel az 1830-as években, ő javasolta a Budapest nevet is. Az 1831-ben megjelent Világ című művében így fogalmazott: „*Észreveheted: én Budapest szóval éltem Buda helyett. Az okom ez volt: Magyarországban lévén nem kis féltékenységet vettem észre Buda és Pest között; pedig egy fővárosnak kellene ezeknek lenni, nem kettőnek; egy, és nem megoszlott ellenmondó szívnek. A két név egybeolvadása Buda és Pest érdekeit s érzéseit egyesítné, s így erősítné.*”

Az 1873-as esztendő új korszakot nyitott meg a főváros történetében: Pest, az ország virágzó kereskedővárosa egyesült Budával, a dicső történelmi emlékek városával. Ahogy a 1872. évi XXXVI. törvénycikk 1. §-a megfogalmazta: *„Buda és Pest szabad királyi fővárosok, valamint Ó-Buda mezőváros és a Margit-sziget, ez utóbbiak Pest vármegyéből kikebeleztetvén, Buda-Pest főváros név alatt egy törvényhatósággá egyesittetnek.*” A törvény kimondta, hogy *„önkormányzati jogánál fogva a főváros saját belügyeiben önállólag intézkedik, határoz és szabályrendeleteket alkot, s határozatait és szabályrendeleteit saját közegei által hajtja végre, tisztviselőit választja, az önkormányzat és közigazgatás költségeit megállapítja s a fedezetről gondoskodik, a kormánnyal közvetlenül érintkezve”*. Ma is aktuális szavak, mondatok, gondolatok.

Az egyesítés legjelentősebb előzménye a Fővárosi Közmunkák Tanácsának 1870-ben történt létrehozása volt, az alapítás Andrássy Gyula miniszterelnök nevéhez fűződik. A tanács létrehozásakor sok megoldandó fejlesztési feladat várt a város új vezetőire: meg kellett váltani a Lánchidat, hogy újabb hidak épülhessenek, szabályozásra várt a Duna-meder, új utakra és terekre, korszerű városszerkezetre volt szükség. A három nagy városrész: Óbuda, Buda és Pest egyesítését nemcsak papíron, hanem városszerkezetileg is el kellett végezni. Mindezen feladatok végrehajtására olyan szervezetet kellett létrehozni, amely hatékonyan és megfelelő felhatalmazással tudja a dolgát elvégezni.

A főváros területén minden építési és építésrendészeti ügyben felügyeletet gyakorolt a lakosság és a főváros építkezésein, de egyben fellebbviteli hatóságként is működött, sőt még saját mérnöki gárdával is rendelkezett a nagy beruházások megtervezéséhez. A Közmunkatanács függetlensége tette lehetővé, hogy ellen tudjon állni a lobbiharcoknak, magánérdekeknek, és a főváros a céljait érvényesíthesse.

Az egyesítés, valamint a kormányzati akarat és pénzügyi támogatás megnyitotta az utat Budapest világvárossá fejlődése előtt, elősegítette az ipar és a kereskedelem gyors és nagyarányú növekedését, a közintézmények fejlődését. A főváros lakossága 1890-re 492 ezer főre emelkedett, míg 1870-ben Pest-Buda még a tizenhetedik volt az európai nagyvárosok sorrendjében, 1900-ban Budapest már a nyolcadik.

Budapest nagy utat tett meg az elmúlt 143 évben. A magyar nemzet fővárosa mára az ország politikai, kereskedelmi, kulturális, ipari és közlekedési központja, amely a hazai GDP csaknem negyven százalékát termeli meg. Kedvelt idegenforgalmi célpont, 2010 óta több külföldi protokoll-listán évről évre előkelőbb helyet szerez meg: az egyik legidillibb, legszebb és legjobb európai városnak is tartják ma - legutóbb a világ 25 legjobb turistacélpontja közé sorolták Budapestet.

A főváros immáron hat éve hivatalba lépő vezetésének első számú feltett szándéka volt, hogy a 2010-et megelőző két évtized rendetlenségét, átláthatatlanságát, szervezetlenségét és pazarlását megszüntesse, szellemiségét megváltoztassa, a rendre, a rendszerelvűségre, a biztonságra építve – attól a céltól vezérelve, hogy a magyar nemzet fővárosa élhetőbb, biztonságosabb, kényelmesebb és kellemesebb várossá váljék. Az elmúlt hat évben számos területen jelentős előrelépést sikerült elérnünk. Mára több olyan fejlesztés, beruházás is elkészült, amelyet korábban évekig, évtizedekig csak ígérgettek, 4 éves munkát követően: kész a 4-es metró. Megújult a Széll Kálmán tér, elindult a budai fonódó villamos, folyamatosan újul meg a közösségi közlekedési járműállomány, forgalomba állt Budapesten a világ leghosszabb villamosa éppen az 1-es vonalán. Elektromos, környezetkímélő buszokat, modern, felsővezeték nélkül is közlekedni képes trolikat is beszereztünk. Folyamatban van a Margit-sziget program, a Fővárosi Állat- és Növénykert fejlesztése, sorban újulnak meg a fővárosi fürdők, épülnek a P+R parkolók. Visszaszereztük külföldi tulajdonból a Fővárosi Vízműveket. A Főváros Tér-Köz elnevezésű városrehabilitációs programjának köszönhetően több tucat kerületi projekt is valósult meg, megújult többek között – a teljesség igénye nélkül sorolva - a Nyugati tér, a Szervita tér, a békásmegyeri Heltai Jenő tér, a kőbányai Újhegy sétány, a kispesti Kossuth tér vagy éppen a II. János Pál pápa téri játszótér.

Évtizedes adósságot törlesztve befejeztük a Budapest Komplex Integrált Szennyvízelvezetése elnevezésű programot, amelynek keretében csaknem 250 km új szennyvízcsatornát adtunk át, jelentősen javítva több mint 40 ezer fővárosi életkörülményein. Rekordidő alatt bevezettük a fővárosban a házhoz menő, szelektív hulladékgyűjtést.

Kiemelt célnak tartja a Főváros a budapestiek kedvenc pihenőparkjának, a Margitszigetnek a további fejlesztését is. A közvetlen fővárosi igazgatás alá került szigeten az elmúlt években megépült Európa egyik legnagyobb és legszebb zenélő szökőkútja, felújítottuk a víztornyot, a szabadtéri színpadot, a Zenélő kutat, a futókört, megszépült a japánkert, a 2017-es vizes világbajnoksághoz kapcsolódva épül a szigeti csatornarendszer.

A városvezetés feltett szándéka, hogy a budapesti fejlesztések a továbbiakban is folytatódjanak. A Fővárosnak jelenleg több előkészített projektje van, mint az elmúlt negyed században bármikor. E ciklus két, legnagyobb horderejű beruházása a csillaghegyi öblözet árvízvédelme, amely 55 ezer ember élet-és vagyonbiztonságát szolgálja, Budapest utolsó, eddig védtelen partszakaszán, a másik pedig a M3-as metró felújítása. A Főváros erején felül igyekszik minden eszközzel előremozdítani az évek óta romló állapotú metróvonal rekonstrukcióját: megkezdődött a régi szerelvények felújítása, az első felújított prototípus megérkezett Budapestre.

A Főváros lelkiismereti kérdésnek tekinti, hogy az utasok teljes biztonsággal használhassák a 3-as metrót, eddig is mindent megtett a munkálatok megindítása érdekében, ezért – további időhúzás és meddő viták helyett – maga gondoskodik például megfelelő számú pótlóbuszról, hogy a rekonstrukció legalább a vonal egy részén, annak legkritikusabb szakaszán mielőbb megindulhasson. Elszánt harcot folytatunk annak érdekében, hogy generálisan az alagút, és az állomások felújítása is a közeljövőben megkezdődhessen.

**Tisztelt Vendégeink!**

Fővárosunk napja, Budapest ünnepe nem lehet teljes anélkül, hogy megünnepelnénk annak legkiválóbb polgárait, akik munkásságukkal, szorgalmukkal, tehetségükkel, morális mércéjükkel Budapestet és a Főváros közösségét szolgálták. Jelek ők, akik jelentősen hozzájárultak városunk fejlődéséhez, gyarapodásához, hírnevének öregbítéséhez. Jelek, akikhez igazodni lehet. A kitüntető címek átadásával tiszteletünket és hálánkat fejezzük ki nekik. Budapest büszke Önökre és hálás Önöknek, amiért éveken, évtizedeken át kitartó munkával, hozzáállásukkal, hozzáértésükkel, tudásukkal alkottak, teremtettek és mindezt folytatják ma is, maradandót létre hozva és példát mutatva. Nem egyéni érdek motiválja Önöket, hanem a lelkiismeretük és tenni akarásuk a közjó érdekében.

Mindennél inkább szükség van követhető és követendő, a jelenben tevékenykedő egyéniségekre, akik személyükben hitelesítenek értékeket, életutakat, életcélokat. Számunkra Önök, Budapest legújabb kitüntetettjei ilyen személyiségek.

Köszönjük eddigi munkájukat, amelyekkel városunkat gazdagították, közösségünket erősítették. A nemzet fővárosa a továbbiakban is számít Önökre! Engedjék meg, hogy egészséget, sok erőt és rendíthetetlen hitet kívánjak további életükhöz és munkájukhoz. Szívből és őszintén gratulálok valamennyiüknek!